Index - Gazdaság - Hol váltsunk valutát nyaraláshoz?
külföldipénzfelvétel
Hol váltsunk valutát nyaraláshoz?
2013.07.03. 14:27
Nem mindegy, hogyan oldjuk meg a külföldi nyaraláshoz szükséges pénzváltást: rossz taktikával könnyen több ezer forintot bukhatunk. Az interneten ráadásul semmibe nem telik utánanézni a legkedvezőbb árfolyamoknak, így tényleg csak rajtunk áll, jól választunk-e. Megnéztük a pénzváltási verseny állását.
Mint minden nyáron, külföldi nyaralás előtt felmerül: hol érdemes beszerezni a külföldi valutát? Válthatunk pénzváltónál, mehetünk bankba, vehetünk ki pénzt ATM-ből, vagy egész egyszerűen megpróbálhatjuk kibekkelni az egész nyaralást készpénzmentesen, kizárólag bankkártyás vásárlásokkal, a bátrak próbálkozhatnak az utcán is. De melyik éri meg a legjobban? Jönnek a pénzváltási verseny helyezettjei.
4. Utcai váltók
Magyaráznunk sem kell, hogy miért nem érdemes gerillaváltóknál hozzájutni az óhajtott valutához. Ha mégis ilyesmivel próbálkoznánk, akkor jól jegyezzük meg: az illegális pénzváltók az alvilág sorkatonái. Arról nem is beszélve, hogy ha átvernek, csak magunkra vethetünk. Listánkon ők végezték az utolsó helyen, a dobogóra sem fértek fel.
3. Külföldi ATM-ek
Az azenpenzem.hu kiszámolta, hogy tavalyhoz képest külföldön idén átlagosan nagyjából húsz százalékkal többe kerül 100 euró felvétele bankautomatából. Ha ugyanezt a pénzt külföldi bankfiókból vesszük fel, azt idén hét százalékkal drágábban tudjuk megtenni. Külföldi ATM-ből pénzt felvenni viszont drága dolog, nagyjából a kártyás vásárlásnak felel meg, és a felvett összegre rájön a kezelési költség. Ugyan tavaly még három bank ügyfelei is ingyen vehettek ki pénzt külföldi ATM-ben, ehhez képest idén már csak a CIB Visa Inspire néven futó szuperkártyájával és az AXA kártyájával nyomulók tudnak plusz ráfordítás nélkül készpénzhez jutni külföldön.
Ha tehetjük, akkor érdemes elkerülni a bankautomatákat, mert drága így pénzhet jutni. Vészhelyzet esetére azonban érdemes megjegyezni, hogy akkor járunk a legjobban, ha saját ATM-ből veszünk fel pénzt, ezután jönnek más bankok automatái, a legdrágábbak pedig a bankfiókok.
Bank Saját ATM Idegen ATM Bankfiók
AXA 0***, 900 Ft 0***, 900 Ft 950 Ft + 0,33%
Budapest 1638 Ft + 0,3% 1638 Ft + 0,3% 1643 Ft + 0,3%
CIB 0*, 1824 Ft 0**, 1824 Ft 3 292 Ft
Citibank Top: az első 0,3%, max. 6000 Ft, utána: 2885 Ft + 1,3%, CitiComfort: 1,3% min. 2955, új 0 Ft-os: 1%, min. 1490 2955 Ft + 1,3%
Erste 0,82%+52 Ft 1045 Ft + 1,87% 1255 Ft + 1,87%
FHB 1085 Ft + 1,3% 1085 Ft + 1,3% 1635 Ft + 1,3%
Gránit 500 Ft + 1,0% 500 Ft + 1,0% 1000 Ft+1,0%
K&H 1646 Ft + 1,06% 1646 Ft + 1,06% 1646 Ft + 1,06%
Kinizsi 3 euró + 1,3% 3 euró + 1,3% 4 euró + 1,3%, max. 74 euró
MKB 0,3%+8 euró 0,3%+8 euró 6,3 euró + 1,45%
OTP 1,45 euró 3,35 euró + 1,43% 4,75 euró + 1,49%
Raiffeisen 8,64 euró 8,64 euró 8,40 euró
UniCredit 1,3%+3 euró 4,2 euró + 1,35% 5,8 euró + 1,35%
Volksbank 4 euró + 1,3% 4 euró + 1,3% 1000 Ft + 2,3%
Forrás: azenpenzem.hu, 2013. július 3. * Visa Inspire és aranykártya esetén ** aranykártya esetében ***AXA World kártya esetén
2. Kártyás vásárlások, bankok
A bankok és a kártyás vásárlások között megosztott a második helyezés, nagyjából ugyanaz a kategória.
A kártyás vásárlásokat a közhiedelemmel ellentétben nem középárfolyamon, hanem vételi árfolyamon számolják el. A kártyás fizetés alapvetően költségmentes, viszont sokat számít az adott ország valutája. Ez azért fontos, mert a bankkártyánknak mindig van elszámolási pénzneme, ami többnyire vagy dollár, vagy pedig euró. Ezért ha például Horvátországban fizetünk az euróalapú kártyánkkal, akkor a kunát először euróra, majd pedig forintra váltja a bank, emiatt viszont kétszer kell a deviza vételi és eladási ára közötti különbséget megfizetni.
A bankokkal szemben igazolódni látszik az a sztereotípia, hogy sokkal drágábbak a pénzváltóknál, viszont a kártyás vásárlások átváltással kapcsolatos kockázatai miatt nem lehet egyértelműen megmondani, hogy bankkal vagy a kártyával járunk jobban. Ez pedig az idei versenyben holtversenyt eredményezett a második helyen. A valutaarfolyamok.hu listája alapján a bankokban nagyjából 5-10 forinttal drágábban kapunk egy eurót, ami az alábbi, és az azt követő táblázatot összehasonlítva is látszik.
Axa 293,99
Banco Popolare Bank 305.52
Budapest Bank 302.97
CIB Bank 305.75
Citibank 305.47
Erste Bank 302
FHB Bank 302.58
Hanwha Bank 302.67
KDB Bank 298.77
MKB Bank 299.91
Oberbank 300.25
OTP Bank 301.91
Raiffeisen Bank 302.96
Sopron Bank 304.58
Sopron Bank 299.92
UniCredit Bank 304.29
Volksbank 306.18
Forrás: valutaarfolyamok.hu, 2013. július 3.
1. Pénzváltók
Az viszont biztos, hogy a nyári valutaversenyben idén a pénzváltók viszik a pálmát. A valutacentrum.hu egész országra kiterjedő, folyamatosan frissülő listájából az derül ki, hogy a Correct Change, a Gold Change, az Akkad Bros, a Jolly Joker Change és a Northline azok a pénzváltók, amikbe viszonylag nagy lefedettségük miatt könnyen belefutva még jó árfolyamokra is számíthatunk. A cikk írásakor a valutacentrum adatai szerint például több mint hatvan helyen kaphatunk eurót 295,5 forintos eladási árfolyamon, de az árfolyamok aktuális állását az euróra keresve ön is bármikor megnézheti itt.
Zűrős pénzváltóba futott bele?
Apróban dobták maga után a különbséget amikor reklamált, mert a váltó elszámolta az összeget? Trükköztek az árfolyammal? Írja meg a tema@mail.index.hu-ra!
Pénzváltás előtt persze érdemes ránézni az internetre a biztonság kedvéért: már csak a cikk megírása alatt elég sokat ugrált az árfolyam, és egy ideig egy hely például 1,2 forintot vert a teljes mezőnyre, ami azt jelenti, hogy máskor is előfordulhatnak olyan lehetőségek, ahol elég sokat spórolhatunk, ha résen vagyunk.
Rossz hír viszont, hogy idéntől a pénzváltók a valutaváltásra is kiterjesztett tranzakciós illetékkel megegyező (0,2 %-os, de maximum 6.000 Ft) kezelési költséget számítanak fel pénzváltáskor. A táblázatban az eurót legolcsóbban áruló helyek szerepelnek.
Vettünk 2500 kunát és 300 eurót
A virtuális próbavásárlás során a külföldi ATM-es és a bankkártyás fizetés esetében OTP-s árfolyamokkal számoltunk, míg a pénzváltók és a bankok esetében a piacon az adott pillanatban fellelhető legkedvezőbb árfolyammal dolgozó cégeket választottuk.
Mennyibe kerül 2500 kuna beszerzése?
pénzváltóból bankból külföldi ATM-ből bankkártyás fizetéssel
100750+202(0,2% kezelési költség) 104675 104675+969(3,35EUR)+1497(1,43% kezelési költség) 2500 HRK -> 305 EUR -> 105654 HUF
100952 104675 107141 105654
ASMI-RANIA, Oktogon OTP OTP, idegen ATM-ből OTP, Mastercarddal
Mennyibe kerül 300 euró beszerzése?
89790+180(0,2% kezelési költség) 91200+456(0,5% kezelési költség) 91626+1023(3,35 EUR)+1310(1,43% kezelési költség) 300 EUR -> 91626 HUF
89970 91655 93960 91626
Omika Change, Bartók Béla út Oberbank OTP, idegen ATM-ből OTP, Mastercarddal
A teszt alapján akkor járunk a legjobban, ha nyaralás előtt szemfülesen kiszúrjuk a legolcsóbb árfolyammal rendelkező pénzváltót és ott váltunk, de ha már bankba mennénk, akkor inkább csak őrizzük meg a bankkártyánkat, hiszen nagyjából ebben az árkategóriában tudunk külföldön kártyával vásárolni.